Rīgā

21.12.2020

**Lēmums Nr. 5-02/21**

**par ietekmes uz vidi novērtējuma procedūras piemērošanu**

**Adresāts:**

VAS *“Latvijas Valsts ceļi”*, reģistrācijas numurs 40003344207, adrese: Gogoļa iela 3, Rīga, LV – 1050; elektroniskā pasta adrese: lvceli.lv@lvceli.lv (turpmāk – Ierosinātāja).

**Paredzētās darbības nosaukums:** autoceļa A 5 Rīgas apvedceļš (Salaspils – Babīte) posma no km 11,6 (Ķekavas apvedceļš) līdz km 38,2 (A 10) pārbūve par ātrgaitas autoceļu (turpmāk – Paredzētā darbība).

**Paredzētās darbības iespējamā norises vieta:**

Babītes, Mārupes, Olaines un Ķekavas novadi.

**Īss paredzētās darbības raksturojums, faktu konstatācija un apsvērumi lēmuma satura noteikšanai:**

1. Ierosinātāja ar 2020. gada 17. decembra iesniegumu Nr. 2.1/17641 (turpmāk – Iesniegums) ir vērsusies Vides pārraudzības valsts birojā (turpmāk – Birojs) ietekmes uz vidi novērtējuma procedūras uzsākšanai autoceļa A5 Rīgas apvedceļš (Salaspils – Babīte) posma no km 11,6 (Ķekavas apvedceļš) līdz km 38,2 (A10) pārbūvei par ātrgaitas autoceļu (būvprojektam minimālā sastāvā).
2. Saskaņā ar Iesniegumu:
	1. 2010. gadā tika pabeigta *“Autoceļa A5 Rīgas apvedceļš (Salaspils – Babīte) posma no km 11,6 (Ķekavas apvedceļš) līdz km 34,6 (A9) rekonstrukcijas iespējamības izpēte”* ar izstrādātu ietekmes uz vidi novērtējumu[[1]](#footnote-2). Šī izpēte paredzēja autoceļa A 5 pārbūvi posmā no perspektīvā Ķekavas apvedceļa līdz autoceļam A 9 Rīga (Skulte) - Liepāja par divbrauktuvju autoceļu ar divlīmeņu ceļumezgliem un paralēlo ceļu tīklu vietējai satiksmei. Autoceļa A 5 posms no A 9 līdz autoceļam A 10 Rīga - Ventspils pašreiz jau ir ar divām brauktuvēm un attālumu starp ceļa klātnes šķautnēm 27,5m. Ierosinātāja norādījusi, ka ir nepieciešams veikt šī posma pārskatīšanu, nodrošinot tā atbilstību ātrgaitas ceļam.
	2. Paredzētās darbības ietvaros plānota autoceļa A 5 Rīgas apvedceļš (Salaspils – Babīte) posma no km 11,6 (Ķekavas apvedceļš) līdz km 38,2 (A10) pārbūve par ātrgaitas/ātrsatiksmes[[2]](#footnote-3) (perspektīvā - automaģistrāle[[3]](#footnote-4)) ar divām brauktuvēm (4 braukšanas joslas, normālprofils NP 26). Autoceļam plānoti divlīmeņu ceļumezgli ar visiem nozīmīgākajiem autoceļiem (galvenokārt ar valsts galvenajiem un valsts reģionālajiem autoceļiem). Projekta ietvaros plānots precizēt ceļu mezglu konfigurāciju un paralēlo ceļu izvietojumu.
	3. Saskaņā ar Iesniegumam pievienoto projektēšanas uzdevumu *“Autoceļa A5 Rīgas apvedceļš (Salaspils – Babīte) posma no km 11,6 (Ķekavas apvedceļš) līdz km 38,2 (A10) pārbūve par ātrgaitas autoceļu (būvprojekts minimālā sastāvā) un ietekmes uz vidi novērtējums”* (turpmāk - 2. pielikums), atļautais braukšanas ātrums paredzēts 130 km/h, izņemot vietas, kur tas objektīvu apstākļu dēļ nav iespējams (piemēram, mezglu zonās), bet normālprofils plānots NP 26, kura atsevišķus elementus var samazināt atbilstoši LVS prasībām. Posmā starp A9 un A10 izskatīs iespēju saglabāt vai maksimāli izmantot esošo normālprofilu. Atbilstoši 2. pielikuma 3.2.9.1. paredzēts izvērtēt vismaz divas trases alternatīvas.
3. Saskaņā ar Dabas aizsardzības pārvaldes uzturēto dabas datu pārvaldības sistēmu *“Ozols”* tiešā autoceļa A 5 tuvumā atrodas īpaši aizsargājamā dabas teritorija, kas ir arī *Natura 2000* teritorija– dabas parks “Beberbeķu dabas parks”, kas robežojās~1,36 km garumā ar autoceļa A5 nodalījuma joslu posmā starp autoceļiem A 9 Rīga (Skulte) – Liepāja un A 10 Rīga–Ventspils. Savukārt dabas liegums *“Melnā ezera purvs”* atrodas ~ 0,7 km attālumāno autoceļa A 5, bet dabas liegums *“Cenas tīrelis”* ~ 3,9 km attālumā no autoceļa A 5*.*
4. Birojs, izvērtējot Iesniegumā sniegto informāciju, secina, ka:
	1. Likuma *“Par ietekmes uz vidi novērtējumu”* (turpmāk – Novērtējuma likums) 7. pants noteic, ka paredzētās darbības, kas minētas Novērtējuma likuma 4. panta pirmās daļas 1. punktā, ierosinātāji piesaka kompetentajai institūcijai jeb Birojam (Novērtējuma likuma 6. panta pirmā daļa).
	2. Ierosinātājas paredzētajai darbībai šajā ceļu posmā ar daļēji atšķirīgajiem risinājumiem jau veikta ietekmes uz vidi novērtējuma procedūra, kuras rezultātā 2010. gada 28. septembrī Birojs izdevis atzinumu. IVN ietvaros tika vērtēta Ierosinātājas paredzētā darbība, kas atbilda Novērtējuma likuma 1.pielikuma *”Objekti, kuru ietekmes novērtējums ir nepieciešams”* 11.prim punktam *“Jaunbūvējami četru vai vairāku joslu ceļi vai esošie divu vai mazāk joslu ceļi, kas iztaisnoti un/vai paplašināti par četru vai vairāku joslu ceļiem, ja šāda būvētā, iztaisnotā un/vai paplašinātā autoceļa posms ir 10 kilometrus garš vai vēl garāks”.* IVN ietvaros vērtētais atļautais braukšanas ātrums bija 90 km/h.
	3. Konkrētajā gadījumā Paredzētajai darbībai ir paredzētas būtiskas izmaiņas, daļēji koriģēti iepriekš paredzēto darbību tehniskie risinājumi, proti, paredzēta esošā autoceļa pārbūve par ātrsatiksmes ceļu ar atļauto braukšanas ātrumu – 130 km/h. Plānotajiem risinājumiem IVN nav veikts.
	4. Novērtējuma likuma 4. panta pirmās daļas 1. punkts noteic, ka ietekmes uz vidi novērtējums ir nepieciešams paredzētajām darbībām, kas saistītas ar šī likuma 1. pielikumā minētajiem objektiem. Novērtējuma likuma 1. pielikuma 11. punkts noteic, ka to objektu vidū, kam ietekmes uz vidi novērtējums ir nepieciešams, ir *“jaunbūvējamas automaģistrāles un ātrsatiksmes autoceļi”.*
	5. Paredzētā darbība ir divu brauktuvju (4 braukšanas joslas) ātrgaitas / ātrsatiksmes ceļa ar atļauto braukšanas ātrumu - 130 km/h būvniecība. Ņemot vērā minēto, ietekmes uz vidi novērtējums Paredzētajai darbībai ir nepieciešams saskaņā ar Novērtējuma likuma 4. panta pirmās daļas 1. punktu un 1. pielikuma 11. punktu.
5. Ievērojot Paredzētās darbības apjomu un mērogu, saskaņā ar Novērtējuma likuma 15. panta otro daļu Birojs pieprasa organizēt sākotnējās sabiedriskās apspriešanas sanāksmes atbilstošajās pašvaldībās. Saskaņā ar Novērtējuma likuma 15. panta pirmajā daļā noteikto, *“ja ir saņemts kompetentās institūcijas lēmums, ka veicams paredzētās darbības ietekmes novērtējums, ierosinātājs vismaz vienā pašvaldības izdotajā laikrakstā vai citā vietējā laikrakstā publicē paziņojumu par paredzēto darbību un sabiedrības iespēju iesniegt rakstveida priekšlikumus par šīs darbības iespējamo ietekmi uz vidi, kā arī individuāli informē tos nekustamo īpašumu īpašniekus (valdītājus), kuru nekustamie īpašumi robežojas ar paredzētās darbības teritoriju. Ierosinātājs minēto paziņojumu ievietošanai mājaslapā internetā elektroniski iesniedz kompetentajai institūcijai un pašvaldībai, kuras administratīvajā teritorijā tiek plānota paredzētā darbība.”*
6. Novērtējuma likuma 16. panta pirmā daļa paredz, ka pēc ierosinātāja rakstveida pieprasījuma kompetentā institūcija, kas konkrētajā gadījumā ir Birojs, izstrādā un nosūta ierosinātājam programmu, kas ietver prasības attiecībā uz informācijas apjomu un detalizācijas pakāpi, kā arī ietekmes novērtējuma turpmākai veikšanai nepieciešamo pētījumu un organizatorisko pasākumu kopumu. Savukārt Ministru kabineta 2015. gada 13. janvāra noteikumu Nr. 18 *“Kārtība, kādā novērtē paredzētās darbības ietekmi uz vidi un akceptē paredzēto darbību”* 29. punkts noteic, ka paredzētās darbības ierosinātājs rakstisku pieprasījumu par programmas izstrādāšanu iesniedz Birojā ne agrāk, kā pēc paziņojuma par sākotnējo apspriešanu publicēšanas atbilstoši šo noteikumu 22.1. apakšpunktam.

**Izvērtētā dokumentācija:**

Ierosinātājas 2020. gada 17. decembra iesniegums Nr. 2.1/17641 ar pielikumiem.

**Lēmums:**

Piemērot VAS *“Latvijas Valsts ceļi”* (reģistrācijas Nr. 40003344207) Paredzētajai darbībai – autoceļa A 5 Rīgas apvedceļš (Salaspils – Babīte) posma no km 11,6 (Ķekavas apvedceļš) līdz km 38,2 (A 10) pārbūvei par ātrgaitas autoceļu – ietekmes uz vidi novērtējuma procedūru.

**Lēmuma pieņemšanas pamatojums:**

Novērtējuma likuma 4. panta pirmās daļas 1. punkts, pirmā un otrā daļa, Novērtējuma likuma 1. pielikuma 11. punkts.

**Lēmuma apstrīdēšana:**

Atbilstoši Novērtējuma likuma 14. viens prim panta otrajai daļai šo Biroja lēmumu var pārsūdzēt viena mēneša laikā no tā spēkā stāšanās dienas, iesniedzot sūdzību Administratīvās rajona tiesas atbilstīgajā tiesu namā (Administratīvā procesa likuma (turpmāk – APL) 189. panta pirmā daļa) pēc pieteicēja adreses (fiziskā persona — pēc deklarētās dzīvesvietas adreses, papildu adreses (Dzīvesvietas deklarēšanas likuma izpratnē) vai nekustamā īpašuma atrašanās vietas. Lēmums stājas spēkā ar brīdi, kad tas paziņots adresātam (APL 70. panta pirmā daļa).

Direktors (*paraksts\**) A. Lukšēvics

\* *Dokuments ir parakstīts ar drošu elektronisko parakstu*

Lēmums izsūtīts arī:

* Babītes novada pašvaldībai.
* Mārupes novada pašvaldībai.
* Olaines novada pašvaldībai.
* Ķekavas novada pašvaldībai.
* Valsts vides dienesta Lielrīgas reģionālajai vides pārvaldei.
* Dabas aizsardzības pārvaldei
1. Biroja 2010. gada 28. septembra Atzinums Nr. 8 *“par autoceļa A5 (Rīgas apvedceļš Salaspils – Babīte) posma km 11,6 (A7) līdz 34,6 (A9) rekonstrukcijas ietekmes uz vidi novērtējuma noslēguma ziņojumu”.* [↑](#footnote-ref-2)
2. Likumā *“Par ietekmes uz vidi novērtējumu”* lietots termins *“ātrsatiksmes ceļš”*, bet Iesniegumā atbilstoši 2015. gada 2. jūnija Ministru kabineta noteikumos Nr.279 *“Ceļu satiksmes noteikumi”* noteiktajam – *“ātrgaitas ceļš”*. [↑](#footnote-ref-3)
3. Atbilstoši Iesnieguma 2. pielikumā pievienotā projektēšanas uzdevuma 3.2.10.2. punkā norādītajam. [↑](#footnote-ref-4)